Yksityiset terveysfirmat Terveystalo ja Mehiläinen keräävät asiakkailtaan miljoonia euroja Kanta- ja e-reseptimaksuja.

Kuvituskuva WAVEBREAK MEDIA LTD

Markkinajohtaja Terveystalo perii jokaisesta lääkärikäynnistä 1,5 euron Kanta-maksun. Mehiläinen laskuttaa asiakkailtaan lääkekohtaista 1,9 euron reseptimaksua.

Terveystalon lääkäripalveluja käytettiin viime vuonna noin 2,7 miljoonaa kertaa. Mehiläisen lääkäreillä käytiin noin 1,5 miljoonaa kertaa.

Terveystalon ja Mehiläisen perimät maksut ovat moninkertaiset Kelan niiltä perimään maksuun nähden.

Kela perii yksityisiltä terveyspalvelutuottajilta 0,372 euroa jokaisesta sähköisestä lääkemääräyksestä. Rahat ohjataan Kelan palvelurahastoon.

- Kyllä voidaan puhua miljoonaluokasta. Meille syntyy satojen tuhansien eurojen kulut vuodessa. Emme me tätä tappiolla voi tehdä, Terveystalon johtava ylilääkäri Juha Tuominen myöntää Iltalehdelle.

Terveystalo luopui reseptikohtaisesta asiakasmaksusta vuoden vaihteessa. Tänä vuonna asiakkaan lääkärikäynnin laskuun lisätään kanta-maksu - reseptiä tai ei.

- Keskiarvoistimme kulut. Kuluja syntyy kaikesta tiedonsiirrosta ja kaikista käynneistä. Tässä on muitakin kuin viranomaiskuluja.

Terveystalon tiedonsiirrosta vastaa ohjelmisto- ja palveluyhtiö Tieto.

Mehiläinen kertoo sähköpostitse, että lääkekohtaista reseptimaksua on peritty vuodesta 2014.

- Se perustuu Kelan ja muiden it-toimijoiden perimiin maksuihin sekä kanta-palveluiden kouluttamiseen, hallinnontiin ja käyttöön, liiketoimintajohtaja Anssi Hartiala kertoo sähköpostitse.

Mehiläinen ei suostu tarkentamaan, kuinka paljon asiakasmaksuja peritään tänä vuonna.

Ministeriössä ihmetellään

Kansallisen terveysarkiston (Kanta) ja reseptikeskuksen ylläpitokulut katetaan julkiselta ja yksityiseltä terveydenhuollolta perittävillä maksuilla. Käyttömaksuista säädetään vuosittain sosiaali- ja terveysministeriön asetuksella.

Ministeriöstä ei heru ymmärrystä erillisille asiakasmaksuille.

- Olen viimeksi viime vuonna keskustellut molempien toimijoiden kanssa, että onko tämä tarkoituksenmukaista. Miksi tästä halutaan periä erillinen maksu? Liittyyhän esimerkiksi arvonlisäveron perintään tietojärjestelmämuutoksia, tietohallintoneuvos Maritta Korhonen sanoo Iltalehdelle.

Korhonen muistuttaa, että yksityisiltä perittävällä viranomaismaksulla katetaan sekä keskusarkiston että e-reseptin ylläpitokulut.

- Periväthän yksityiset toimistomaksujakin. Miksi muita kuluja ei eritellä vastaavasti? Tätä kannattaa kysyä yksityiseltä puolelta.

Korhonen on virkavapaalla ministeriöstä. Hän työskentelee tämän vuoden Kansaneläkelaitoksella ja valmistelee Kanta-palveluja sote-uudistukseen.

- STM:n tehtäviin ei käsitykseni mukaan kuulu yksityisten yritysten hinnoittelun ohjaaminen, Mehiläisen Hartiala näpäyttää.

Hän muistuttaa, että lakisääteisestä velvoitteesta syntyy kuluja, jotka siirretään hintoihin.

- Halusimme eritellä tämän uuden kulun, joka liittyy yhteiskunnan uuteen palveluun. Toimistomaksut liittyvät muun muassa hoidon järjestelyihin ja potilasneuvontaan, Terveystalon Tuominen korostaa.

Mehiläinen ja Terveystalo vetoavat myös viranomaismaksujen läpinäkyvyyteen.

Kanta kallistuu

Kannan ja sähköisen reseptijärjestelmän kulut nousevat tänä vuonna merkittävästi viime vuodesta.

- Tämän vuoden ennuste ylläpitokuluista on 17,2 miljoonaa euroa. Apteekkien osuus on 3, julkisen terveydenhuollon 11,4 ja yksityisen 3,1 miljoonaa euroa, Korhonen laskee.

Viime vuonna selvittiin arviolta 16,2 miljoonalla eurolla.

- Kustannukset kasvavat, koska kanta-palvelujen käyttö laajenee edelleen etenkin julkisella puolella. Potilastietoja siirretään vanhoista potilasjärjestelmistä Kantaan.

Korhonen kehuu Kannan toimintavarmuutta ja käytettävyyttä.

- Siitä syntyy säästöjä muualla terveydenhuollossa. Haasteet ovat lähinnä paikallisten potilastietojärjestelmien yhteensopivuudessa.

Kannan kehittämiskulut maksetaan valtion budjetista.

- Sote-uudistuksen yhteydessä on vaadittu, että myös ylläpito pitäisi siirtää maakuntien rahoitettavaksi. Kritiikkiä on tullut, myös käyttömaksutyöryhmää vetävä Korhonen myöntää.

Julkinen sektori on maksanut sähköisten lääkemääräysten ylläpitokuluja vuodesta 2013. Yksityisten taskuilla on käyty vuodesta 2014.

Potilastiedon arkiston kuluja on peritty sairaanhoitopiireiltä vuodesta 2014 ja yksityisiltä vuodesta 2015.

Korjattu Anssi Hartialan nimi kello 7.41.